Predkladacia správa

Materiál „Zámer prípravy koncepcie zlúčenia zdravotných poisťovní Všeobecná zdravotná poisťovňa, a.s. a Spoločná zdravotná poisťovňa, a.s.“ sa predkladá na základe vlastnej iniciatívy ministra zdravotníctva Slovenskej republiky. 
 
Materiál sa predkladá vzhľadom na svoju rastúcu dôležitosť, plynúcu zo zlúčenia s ohľadom na súčasnú celospoločenskú hospodársku krízu, prejavovanú zvýšeným počtom nezamestnaných poistencov, ako aj znížením rastu nominálnej mzdy, ktoré majú priamy dopad na príjem za poistné na verejné zdravotné poistenie. Z uvedeného dôvodu dochádza u štátnych zdravotných poisťovní k výpadku plánovaných príjmov. Jednotlivé činnosti, ktoré vykonávajú zdravotné poisťovne samostatne,  sa po zlúčení prejavia v úsporách verejných prostriedkov.
 
            V rámci predkladanej koncepcie je nevyhnutné daný stav riešiť zlúčením zdravotných poisťovní Spoločná zdravotná poisťovňa, a.s. a Všeobecná zdravotná poisťovňa, a.s., pričom právnym nástupcom bude  Všeobecná zdravotná poisťovňa, a.s., za účelom udržania silného sociálneho charakteru štátnej zdravotnej poisťovne, pričom odhad celkových úspor a efektívnosti pri existencii jednej zdravotnej poisťovne štátu v strednodobom a dlhodobom horizonte oproti súčasnému stavu je významný,  čím je možné aj výraznejšie znižovať dopady hospodárskej krízy. V predloženom materiáli sa navrhujú dve základné alternatívy riešenia finančného krytia možných negatívnych dosahov procesu zlúčenia.
  
Navrhovaný zámer je v súlade s Ústavou Slovenskej republiky, s právnym poriadkom Slovenskej republiky a s medzinárodnými zmluvami a inými dokumentmi, ktorými je Slovenská republika viazaná.

Dopad na verejné financie bude možné vyčísliť až na základe samostatného projektu, ktorý bude odrážať ekonomické zhodnotenie výhodnosti procesu zlúčenia. Materiál nezakladá zvýšené nároky na  rozpočty obcí alebo vyšších územných celkov; nemá finančný, ekonomický, environmentálny vplyv, vplyv na zamestnanosť a podnikateľské prostredie.

Materiál bol predmetom medzirezortného pripomienkového konania v dňoch od 2. júla 2009 do 9. júla 2009. Skrátená lehota bola odôvodnená celospoločenskou hospodárskou krízou, ktorá má priamy dopad na príjem z poistného, čo má za následok u štátnych zdravotných poisťovní výpadok plánovaných príjmov. Návrh umožní výraznejšie znižovať dopad hospodárskej krízy. Materiál sa predkladá bez rozporu.